**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: kerecsendph @ chello.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2020. július 21-i soros, nyilvános testületi üléséről***

|  |  |
| --- | --- |
| 41/2020. (VII.21.) határozat | A 2019. évi közbiztonsági beszámoló elfogadásáról |
| 42/2020. (VII.21.) határozat | A szociálisgondozó szolgálat munkájáról szóló beszámoló elfogadásáról |
| 43/2020. (VII.21.) határozat | Fő u. 25. sz. alatti ingatlan védetté nyilvánítási ügyében szakértői vélemény beszerzésének elrendeléséről |

*A jegyzőkönyv 82-89. közötti számozott oldalt tartalmaz*

**J E G Y Z Ő K Ö N Y V**

Készült: 2020. július 21-én Kerecsend Község Önkormányzata Képviselő-testületének soros, nyilvános testületi ülésén a Közösségi Házban (Kerecsend, Fő u. 55.)

***Jelen vannak:***

Sári László polgármester

Kiss Sándor címzetes főjegyző

Forgácsné Román Rita alpolgármester

Békési Gyula képviselő

Nagy Ferenc képviselő

Prokaj Milán képviselő

***Meghívottként jelen vannak:***

Erdélyi Gábor r. alezredes

Schreiner Attila KMB

Bander Péterné szociális gondozó

Tóthné Bonivárt Zsuzsanna szociális gondozó

Riczuné Angel Henriett FAVE elnök

Schönberger Csaba Jakob KNNÖ elnök, valamint

1 fő helyi lakos

**Napirend:**

1. Beszámoló a közbiztonság helyzetéről Kerecsenden

Előadó: rendőrségi körzeti megbízott

Meghívott: Eger Város Rendőrkapitánya

1. Tájékoztatója a lejárt határidejű határozatok végrehajtásáról és az előző testületi ülés óta végzett munkáról

előadó: Sári László polgármester

1. Tájékoztató a 2020. évi adóbevételek alakulásáról

előadó: Kiss Sándor címzetes főjegyző

1. Beszámoló a szociális gondozószolgálat munkájáról

előadók: Tóthné Bonivárt Zsuzsanna és Bander Péterné házi szociális gondozók

1. Az önkormányzati címek és kitüntetések alapításáról szóló 12/2004. (VIII.10.) önkormányzati rendelet módosítása

előadó: Kiss Sándor címzetes főjegyző

1. Az Ehrat Lazac Kft. működtetésének kérdései

előadó: Sári László polgármester

1. Egyebek

**Sári László polgármester:**

Tisztelettel köszöntök mindenkit mai soros testületi ülésünkön. Megállapítom, hogy a testület határozatképes. Két képviselőnk van távol.

Köszöntöm az első napirendi ponthoz meghívott vendégeinket, Erdélyi Gábor alezredes urat és Schreiner Attila körzeti megbízott urat, valamint Riczuné Angel Henriettet, a FAVE elnökét és Schönberger Csaba Jakob urat a KNNÖ elnökét.

A napirendi pontok tárgyalását követően szeretnék zárt ülést elrendelni. Kérdezem, hogy ki az, aki egyetért azzal, hogy a meghívóban kiküldött napirendi pontoknak megfelelően folytassuk le az ülést és utána megtartsuk a javasolt zárt ülést?

*A Képviselő-testületek a napirenddel kapcsolatban kérdése, észrevétele nem volt, egyhangúlag jóváhagyták azt.*

**1. napirendi pont:**

**Sári László polgármester:**

Az előző évről szóló közbiztonsági beszámoló elmaradt, a COVID járvány tolta arrébb. Ezt pótoljuk most.

Kérdezem alezredes urat, van-e szóbeli kiegészítése a beszámolóhoz.

**Erdélyi Gábor alezredes**

Köszöntöm a jelenlévőket. A beszámolóban rögzítetteket figyelembe véve térdremegésre nincs okom. A számok szép tendenciát mutatnak majdnem minden szegmensben. A bűncselekmények száma Kerecsenden 2018-hoz képest 33 %-kal csökkent 2019-ben. Sőt 2019-ről 2020-ra is jelentős a csökkenés. Ez egy régóta várt út kezdete.

A közterületi bűncselekmények száma 16-ról 6-ra csökkent. Ez a közterületi jelenlétünknek köszönhető. A kiemelt bűncselekmények száma is csökkent. A nyomozási munka hatékonyságát mutatja, hogy a Kapitányság szintjén 83 % volt a felderítés eredményessége.

Természetes, hogy a lakosság minél gyorsabban vár eredményeket a rendőrség munkájától. A gyorsaság azonban nem mindig csak rajtunk múlik.

A tulajdon elleni szabálysértések között a fa- és terménylopások figyelhetők meg jellemzően.

A gyorsított eljárás kínálta lehetőségekkel éltünk. 2019-ben 22 ilyen eljárás indult.

A közterületen történt szolgálatteljesítés óraszámai csökkentek valamelyest.

Az elfogások száma ugyan 10-ről 4-re csökkent, de az előállításoké 16-ról 24-re emelkedett.

A KMB státuszok Kerecsenden feltöltöttek, két fő látja el e feladatokat. Attila tökéletesen ellátja az iskolarendőri feladatokat is.

Közlekedésrendészeti területen nem történt kiemelt esemény. A balesetek száma folyamatosan csökken.

A rendezvény biztosításokban nagy szerepe volt a polgárőröknek.

A mutatókat vizsgálva megállapítható, hogy 2019-ben sikerült Kerecsend közbiztonságát jó irányba állítani. Ezen az úton kell továbbmenni.

Köszönöm az Önkormányzat 2019. évi támogatását.

A térfigyelő kamerarendszerek fejlesztéséhez szakmai támogatást nyújtunk igény szerint.

**Sári László polgármester:**

Köszönjük a rendőrség munkáját és a szoros kapcsolattartást. Az Eger Vidék Kincsei Egyesület közgyűlésén tervezgettük a jövőt. Ennek kapcsán javasoltam, hogy a térfigyelő kamerák telepítése legyen kiemelt támogatási prioritás.

A korábbi évekhez képest a leírt mutatók nagyon jók. Félve gondolok ugyanakkor a járvány okozta gazdasági visszaesés következményeire.

Legnagyobb problémánk a „drogosok” által elkövetett lopások.

A rendőri jelenlétnek nagyon nagy szerepe van egy ilyen típusú településen.

A közterületi italozás és szemetelés igen bosszantó. A járvány időszakában különösen problémás volt a közterületi jelenlét csökkenése e tekintetben. Ebben több segítséget kérnénk.

Néha picit több bátorságot várnánk az intézkedésekben, de nyilván ennek jogszabályi korlátjai is vannak.

**Prokaj Milán képviselő**

Pozitívan értékelem a javuló tendenciát. De a számok nem mindig a valós értéket mutatják. Tíz elkövetett bűncselekmény kapcsán jó, ha a kerecsendiek ötben felejelentést tesznek. Meg kellene vizsgálni ennek hátterét.

Személyes tapasztalataim az eljárásokkal kapcsolatban nem voltak mindig pozitívak.

Nagyon örülök annak, amikor a saját KMB-seink jelen vannak a faluban. Aztán hetek telnek el, és nem látok rendőrt az utcán. E téren nem látok javulást.

Kérem Öntől, hogy ez egri és a megyei vezetés határozottabban álljon ki a rendőrei mellett. Egy megerősített háttér komoly lökést adhatna munkájukhoz.

Közlekedésbiztonsági téren inkább romlást látok az elmúlt időszakban. Sok olyan autót látok, ahol kétséges a műszaki okmányok érvényessége, illetve ahol sokszor gyanús a sofőr jogosítványának megléte is. Erre nagyobb figyelmet kérek fordítani.

Meg kell állapítani, hogy nem egyszerű feladat most rendőrnek lenni.

Bízom abban, hogy a statisztikai adatok a jövőben tovább fognak javulni.

**Erdélyi Gábor alezredes**

Köszönettel veszem képviselő úr észrevételeit.

Attilával előzetesen egyeztettünk a közlekedési problémákról. Ez és képviselőúr hozzászólása alapján egy-egy közlekedésbiztonsági ellenőrzést kezdeményezni fogok a településen.

A rendőri vezetők rendőrök melletti kiállása két irányú: morális és szakmai. Fontos, hogy a rendőr csak olyan intézkedésbe menjen bele, amit be is tud fejezni szakszerűen és biztonságosan.

Arra a megjegyzésre, hogy hetek telnek el úgy, hogy nem látni rendőrt a településen, azt tudom válaszolni, hogy egy hét alatt biztosan megfordulnak a KMB-sek a településen. Remélem, minél többet jelen tudunk lenni a jövőben is.

Örülök, hogy Kerecsenden két KMB-s van. Őket olykor a környező településeken is igénybe vesszük.

**Nagy Ferenc képviselő**

Megköszönöm a tavalyi roma napon végzett rendőri munkát. A rendőri jelenlétnek nagyban köszönhető, hogy nem volt rendbontás.

Attila munkáját külön is megköszönöm. Volt már itt sok KMB-s, de ilyen jó kapcsolat még sosem alakult ki vele.

Augusztus 16-án szeretnénk megrendezni a roma napot. MI a véleménye alezredes úrnak, megrendezhető lesz?

**Erdélyi Gábor alezredes**

Köszönöm a dicsérő szavakat.

Nem tudom megmondani, mi lesz, augusztus 16-án, nem vagyok járványügyi szakember.

Egy biztos: ha a járványügyi helyzet engedi a rendezvény megrendezését, mi ott leszünk, és a biztosítási feladatokat megfelelően el fogjuk látni.

**Schreiner Attila KMB-s**

Rendelkezünk olyan okos eszközzel, amivel azonnal tudjuk ellenőrizni a gépkocsikat. Ha a gyanús gépjármű rendszámát megkapjuk, gyorsan utána tudunk nézni az adatbázisban.

Én is köszönöm a polgárőrök munkáját és a jó együttműködést.

**Forgácsné Román Rita alpolgármester**

Két személyes érintettségű ügyben szeretném megköszönni a jelenlévő rendőrök munkáját, továbbá köszönetet mondok a rendezvényekkel kapcsolatos rendőri munkáért is.

**Sári László polgármester**

Kérdezem, hogy a beszámolóval kapcsolatban van-e további kérdés, észrevétel.

Ha nincs, kérem, hogy aki elfogadja a beszámolót, kézfelemeléssel jelezze.

*A Képviselő-testület egyhangú szavazással, öt igen szavazattal az alábbi határozatot fogadta el:*

**41/2020. (VII.21.) határozat**

Kerecsend Község Önkormányzatának Képviselő-testülete megtárgyalta a Kerecsend 2019. évi közbiztonsági helyzetéről szóló beszámolót és elfogadta azt.

**2. napirendi pont**

**Sári László polgármester**

*Megtartja tájékoztatóját az előző testületi ülés óta végzett munkáról. (A tájékoztató a jegyzőkönyvhöz mellékelve)*

*A tájékoztatóval kapcsolatban kérdés, észrevétel nem volt, a Képviselő-testület tudomásul vette azt.*

**3. napirendi pont**

**Sári László polgármester**

Az előterjesztést mindenki megkapta. A közös testületi ülésen volt mód kérdezni. Fogalmazódott-e meg valakiben kérdés?

*Kérdés, észrevétel nem volt. A képviselő-testület a tájékoztatót tudomásul vette.*

**4. napirendi pont**

**Sári László polgármester**

A beszámolót kiküldtük. Mindkét dolgozónk jelen van.

Jó azt látni, hogy gondozóink hóban, sárban, fagyban teszik a dolgukat. Nagyon nehéz munkájuk van, amit ezúton is köszönök. Az elkövetkezendő időszakban talán még több feladatuk lesz.

Ha ilyen jól működő rendszerbe be lehet vinni az időseket, a hozzátartozók is megnyugszanak.

**Forgácsné Román Rita alpolgármester**

Közönöm a munkátokat.

Örültem annak, hogy az elmúlt testületi ülésen Zsuzsa és Radicsné Éva jutalomban részesült. Javaslom, hogy Banderné Éva is, aki balesete miatt hosszabb ideig távol volt, kapja meg ezt az elismerést.

**Sári László polgármester:**

Az elismerés a járványidőszakban végzett munkáról szólt.

A munka elismerése egy másik kérdés.

**Nagy Ferenc képviselő**

Én is köszönöm a munkátokat. Sokat mentek, rengeteget dolgoztok. Nagyon hálás vagyok nektek.

**Tóthné Bonivárt Zsuzsanna gondozó**

Köszönöm Nagy Feriék segítségét. Mindig számíthatunk rájuk.

**Sári László polgármester:**

Ha nincs több kérdés, hozzászólás, kérem, hogy aki elfogadja a beszámolót, kézfelemeléssel jeleze.

*A Képviselő-testület egyhangú szavazással, öt igen szavazattal az alábbi határozatot fogadta el:*

**42/2020. (VII.21.) határozat**

Kerecsend Község Önkormányzatának Képviselő-testülete megtárgyalta a szociális gondozó szolgálat munkájáról szóló beszámolót és elfogadta azt.

**5. napirendi pont**

**Sári László polgármester:**

A következő napirendi pont tárgyáról már sokat beszélgettünk hivatalosan és félhivatalosan is. Kérem jegyző urat, terjessze elő a javaslatot.

**Kiss Sándor címzetes főjegyző**

Az önkormányzati elismerések adományozásáról szóló rendeletünket felülvizsgáltuk. Az új javaslatban megtartottuk a korábbi elismerési formákat, ugyanakkor aktualizáltuk és a kialakult gyakorlathoz igazítottuk őket, valamint a testület korábban megfogalmazott igényei szerint egy új, rövidebb időszakra vonatkozó munkát értékelő elismerési formát is létrehoznánk.

A rendelet mellékletét frissítettük az utóbbi időszakban díjazott személyek nevével.

Megfontolásra ajánlom, hogy ismét éljen az elismerés adományozásának lehetőségével a testület, hisezn erre egyes díjak esetén már régen került sor.

**Prokaj Milán képviselő**

Örülök az új elismerési formára tett javaslatnak. Azt gondolom, hogy elismerés értékét növeli, ha a kiadható elisme5ések számát limitáljuk. Javaalom, hogy a díszoklevél esetében évi háromban határozzuk meg a kiadható darabszámot.

Januárban volt egy javaslatom az „Év polgárőre” díj alapítására, és arra, hogy ezt a díjat a Közbiztonsági Bizottság adományozhassa. A Bizottság erről hozott is határozatot, amit a testülettel ismertettem.

**Kiss Sándor címzetes főjegyző**

Ennek nincs akadálya, ha a testület úgy akarja.

**Sári László polgármester:**

A következő ülésre szülessen javaslat arra, hogy az „Év polgárőre” díj hogyan épüljön be a rendeletbe. Kérem, hogy a képviselők javaslataikat írásban juttassák el hozzánk.

**Forgácsné Román Rita alpolgármester**

Járjuk jobban körbe az elismerések lehetőségét.

*A képviselő-testület egyhangúlag úgy döntött, hogy a javaslat tárgyalását leveszi napirendről és a következő testületi ülésen újra napirendre tűzi a kérdést.*

**6. napirendi pont**

**Sári László polgármester:**

Van egy KFT-nk, és van egy csomó feladat, amit a településen el kellene, el lehetne ezzel látni. Kis létszámú, hatékony céget kellene létrehozni munkaügyi támogatással. Vannak olyan emberek, akik a közfoglalkoztatásból kikerültek, mert nagyon alacsony volt a bér, ugyanakkor alkalmasak volnának egy cégben végzendő színvonalas munkára megfelelő díjazásért.

Akivel ez ügyben beszéltem, megkérdezte, mennyi a bér. Ezt nehéz előre megmondani. Ezt az élet mondaná meg.

Tartalommal kellene megtölteni a céget. A következő ülésre olyan javaslatokat várok, amelyekkel már lehetne menni az ügyvédhez az alapító okirat módosítása végett.

**Forgácsné Román Rita alpolgármester**

A tevékenységi kört mindenképpen felül kell vizsgálnunk. Én már régebben javasoltam is az ütőképes falukarbantartó brigádot.

**Prokaj Milán képviselő**

Nem szeretnénk kiherélni a közfoglalkoztatott brigádot. Hogyan fogjuk azt kommunikálni, hogy a cégben többet lehet keresni, de a közfoglalkoztatásban továbbra is az alacsonyabb bért fizetjük?

**Sári László polgármester:**

Ez valóban nem könnyű kérdés.

**Prokaj Milán képviselő**

Mielőtt bármilyen döntés születik, a bérek, az adózás, az egyéb kiadások és a lehetséges bevételek tekintetében egy komplex tervet kell készíteni. Azt is meg kell vizsgálni, hogy mi lesz azokban az időszakban, amikor nincs munka a cégben.

**Nagy Ferenc képviselő**

Meg kell csinálnunk ezt a céget három fővel. El kell indítani. A jelenlegi 60 egynéhány fős közfoglalkoztatotti brigádból jó, ha egy olyan ember akad, akit javasolnék a cégbe. Sajnos nem tudunk megfelelő embereket találni 50 e Ft bérért, amit gyakran 30 %-os letiltás terhel.

Minden nap kapok hívást olyan feladattal kapcsolatban (fűnyírás, stb), amit a közfoglalkoztatás keretében nem tudunk elvégezni.

**Békési Gyula képviselő**

Mi a jogállása ennek a Kft-nek?

Van ügyvezetője?

A tevékenységet felül kell vizsgálni.

Kéne egy olyan ember, aki irányítaná a csapatot, felveszi a megrendeléseket.

A Kft. takarító brigádot is létrehozhat. Erre is lenne igény a faluban.

**Sári László polgármester:**

Kérem, hogy ezen a kérdéskörön mindenki gondolkodjon el.

**Békési Gyula képviselő**

Javaslom, polgármester úr nézze meg, máshol hogy működnek az ilyen Kft-k.

**Sári László polgármester:**

A működés váza mindenhol ugyanaz.

Egy önkormányzati fenntartású cég az önkormányzat nélkül nem tud működni.

Esetleg az étkeztetés és a településfenntartást át lehetne adni a cégnek.

A helyi igényeket kell elsősorban megvizsgálnunk.

A bértámogatáson túli időszak a kockázatos.

**Prokaj Milán képviselő**

Meglenne arra a lehetőség, hogy az állami normatívákat átadjuk a Kft-nek?

Ha a feladatokat kisebb létszámmal el tudná látni a cég, akkor lenne piacképes.

**Sári László polgármester:**

A településkarbantartást megtartanám, inkább a szolgáltató, önfenntartó irányt támogatnám a lakosság felé. Ez kevésbé lenne kockázatos.

**Schönberger Csaba Jakob NNÖ elnök**

Fontos kérdés az is, hogy mennyire lehet versenyképes egy Kft. egy napi bejelentési formával szemben.

**Sári László polgármester:**

Tudnánk találni olyan embereket, akik az eljárás helyett az itthon dolgozást választanák akkor is, ha kevesebb a bér.

Várom a képviselők javaslatait.

Bennem is rengeteg kérdés és kétség van.

Egy jól átgondolt ötletcsomagot dolgozzunk ki!

Ezzel ezt a napirendi pontot lezárom.

**7. napirendi pont**

**Sári László polgármester:**

A 2. sz. napirendi pont kapcsán kellett volna megemlítenem Kőrösi Csabát, aki a Heves Megyei Polgárőr Szövetség kitüntetését vehette át. Gratulálunk neki az elismeréshez.

A bányára érkezett egy vételi ajánlat és a testületi ülés előtt megjöttek az erre vonatkozóértékbecslések is. Ebben a kérdésben ma nem tudunk dönteni. Az anyagot kiküldjük, mindenki tanulmányozza át és a következő ülésen kerüljön a kérdés napirendre.

**Kiss Sándor címzetes főjegyző**

Dr. Kecsmár Ilona kezdeményezte a tulajdonában álló, népi építészeti hagyományokat őrző, Kerecsend, Fő u. 25. sz. alatti, lassan 100 éves házának helyi védelem alá helyezését. (Felolvassa a beadványt)

Ha a Képviselő-testület egyetért a kezdeményezéssel, a következő testületi ülésre előkészítem az erről szóló rendelet módosítását.

**Prokaj Milán képviselő**

Mi alapján válhat indokolttá a helyivédelem alá helyezés. Erre vonatozóan kellene egy szempontsor.

**Kiss Sándor címzetes főjegyző**

A település főépítészének szakértői véleményét kikérhetjük az ügyben.

**Sári László polgármester:**

Ki állja a szakértő költségeit?

**Kiss Sándor címzetes főjegyző**

Erről a kezdeményezővel egyeztetni kell.

A Képviselő-testület egyhangú szavazással, öt igen szavazattal az alábbi határozatot fogadta el:

**43/2020. (VII.21.) határozat**

Kerecsend Község Önkormányzatának Képviselő-testülete dr. Kecsmár Ilona Kerecsend, Fő u. 25. sz. alatti ingatanának helyi védetté nyilvánítása ügyében szakértői vélemény beszerzése után dönt.

A Képviselő-testület megbízza Kiss Sándor címzetes főjegyzőt, hogy a szakértői vélemény beszerzéséről és annak alapján az újabb javaslat előterjesztéséről gondoskodjon.

Felelős: Kiss Sándor címzetes főjegyző

Határidő: a szakértői vélemény rendelkezésre állását követő testületi ülés

**Sári László polgármester:**

Mivel a nyilvános testületi ülésen nincs több hozzászólás, a nyílt ülést bezárom és zárt ülés tartását rendelem el.

kmf.

Sári László Kiss Sándor

polgármester címzetes főjegyző